http://www.thaigov.go.th

 วันนี้ (30 สิงหาคม 2559) เวลา 09.00 น. ณ ห้องประชุม 501 ตึกบัญชาการ 1 ทำเนียบรัฐบาล

พลเอก ประยุทธ์ จันทร์โอชา นายกรัฐมนตรี เป็นประธานการประชุมคณะรัฐมนตรี

​ ภายหลังเสร็จสิ้นการประชุม พลตรี สรรเสริญ แก้วกำเนิด โฆษกประจำสำนักนายกรัฐมนตรี พร้อมด้วย พันเอกหญิง ทักษดา สังขจันทร์ ผู้ช่วยโฆษกประจำสำนักนายกรัฐมนตรี ได้ร่วมแถลงผลการประชุมคณะรัฐมนตรี ซึ่งสรุปสาระสำคัญดังนี้

|  |
| --- |
| **กฎหมาย** |

 1. เรื่อง ร่างพระราชบัญญัติมาตรฐานสินค้าเกษตร (ฉบับที่ ..) พ.ศ. ....

 2. เรื่อง ร่างพระราชบัญญัติมาตรฐานผลิตภัณฑ์อุตสาหกรรม (ฉบับที่ ..) พ.ศ. ....

 3. เรื่อง ร่างพระราชกฤษฎีกาจัดตั้งสถาบันระหว่างประเทศเพื่อการค้าและการพัฒนา (องค์การมหาชน) (ฉบับที่ ..) พ.ศ. ....

 4. เรื่อง ร่างกฎกระทรวงกำหนดหลักเกณฑ์ วิธีการ และเงื่อนไขการรายงานและ

 บัญชีแสดง ชนิด ปริมาณ และการรับจ่ายประจำวันของวัตถุหรืออาวุธที่ใช้ในการ ผลิตอาวุธ หรืออาวุธที่ผลิตขึ้น พ.ศ. ....

 5. เรื่อง ร่างกฎกระทรวงกำหนดจำนวนกรรมการ คุณสมบัติ หลักเกณฑ์และวิธีการสรรหา การเลือกกรรมการวาระการดำรงตำแหน่งและการพ้นจากตำแหน่งของกรรมการ ในคณะกรรมการสภาการศึกษา (ฉบับที่ ...) พ.ศ. ...

 6. เรื่อง ร่างระเบียบสำนักนายกรัฐมนตรี ว่าด้วยหลักเกณฑ์การปฏิบัติเกี่ยวกับความรับผิด ทางละเมิดของเจ้าหน้าที่ (ฉบับที่ ..) พ.ศ. ....

|  |
| --- |
| **เศรษฐกิจ – สังคม** |

 7. เรื่อง แนวทางการบริหารจัดการตลาดมันสำปะหลังปี 2559/60

 8. เรื่อง ขออนุมัติขยายระยะเวลาดำเนินงานและการใช้จ่ายงบประมาณ และปรับเปลี่ยน สถานที่ดำเนินงานโครงการพัฒนาแหล่งน้ำบาดาลเพื่อการเกษตรในพื้นที่

 ประสบภัยแล้งระยะเร่งด่วน ประจำปีงบประมาณ พ.ศ. 2559 (งบกลาง) ภายใต้ โครงการบูรณาการมาตรการช่วยเหลือเกษตรกรที่ได้รับผลกระทบจากภัยแล้ง

 ปี 2558/59 ตามมาตรการที่ 6 การเพิ่มปริมาณน้ำต้นทุน

 9. เรื่อง ขออนุมัติดำเนินงานโครงการสนับสนุนสินเชื่อเพื่อพัฒนาระบบส่งเสริม การเกษตรแบบแปลงใหญ่

|  |
| --- |
| **ต่างประเทศ** |

 10. เรื่อง ขออนุมัติท่าทีไทยและร่างเอกสารผลลัพธ์การประชุมคณะกรรมการร่วม

 ทางการค้า (JTC) ไทย-อิหร่าน ครั้งที่ 1

 11. เรื่อง การร่วมรับรองเอกสารภายใต้ความรับผิดชอบของคณะมนตรีประชาคม

 เศรษฐกิจอาเซียน

 12. เรื่อง ร่างบันทึกความเข้าใจระหว่างรัฐบาลแห่งราชอาณาจักรไทยกับรัฐบาลแห่ง สาธารณรัฐประชาธิปไตยประชาชนลาว

 13. เรื่อง การขอความเห็นชอบต่อร่างเอกสารที่จะมีการลงนามหรือรับรองระหว่างการ ประชุมสุดยอดอาเซียน ครั้งที่ 28 และครั้งที่ 29 และการประชุมสุดยอดอื่น ๆ

 ที่เกี่ยวข้อง

 14. เรื่อง ขอความเห็นชอบร่างแถลงการณ์ร่วมอาเซียน – ออสเตรเลียว่าด้วยความร่วมมือ ในการต่อต้านการก่อการร้ายข้ามชาติ (ASEAN-Australia Joint Declaration for Cooperation to Combat International Terrorism)

 15. เรื่อง ร่างถ้อยแถลงร่วมการประชุมผู้นำลุ่มน้ำโขงกับญี่ปุ่น ครั้งที่ 8 (Eight Mekong- Japan Summit)

 16. เรื่อง การลงนามในปฏิญญาอาเซียนว่าด้วยความเป็นหนึ่งเดียวในการตอบโต้ภัยพิบัติทั้ง ภายในและภายนอกภูมิภาค (Draft Declaration on One ASEAN, One Response : ASEAN Responding to Disaster as One in the Region and Outside Region)

 17. เรื่อง ขอความเห็นชอบร่างแถลงการณ์เกี่ยวกับการเจรจา RCEP ในช่วงการประชุม

 สุดยอดอาเซียน ครั้งที่ 28-29

 18. เรื่อง การขอความเห็นชอบให้รับรองแถลงการณ์ร่วมระหว่างอาเซียน – จีน ว่าด้วย ความร่วมมือในการเสริมสร้างศักยภาพการผลิต สำหรับการประชุมสุดยอด อาเซียน-จีน ครั้งที่ 19

|  |
| --- |
| **แต่งตั้ง**  |

 19. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับ ทรงคุณวุฒิ (กระทรวงการคลัง)

 20. เรื่อง การแต่งตั้งข้าราชการให้ดำรงตำแหน่งประเภทวิชาการระดับทรงคุณวุฒิ

 (สำนักนายกรัฐมนตรี)

 21. เรื่อง ปรับปรุงคำสั่งมอบหมายและมอบอำนาจให้รองนายกรัฐมนตรีและรัฐมนตรีประจำ สำนักนายกรัฐมนตรีปฏิบัติราชการแทนนายกรัฐมนตรี

 22. เรื่อง การแต่งตั้งข้าราชการให้ดำรงตำแหน่งปลัดสำนักนายกรัฐมนตรี (นักบริหาร ระดับสูง) ในสำนักงานปลัดสำนักนายกรัฐมนตรี สำนักนายกรัฐมนตรี

 23. เรื่อง การโอนข้าราชการมาแต่งตั้งให้ดำรงตำแหน่งเลขาธิการคณะกรรมการ

 ข้าราชการพลเรือน (สำนักนายกรัฐมนตรี)

 24. เรื่อง ขออนุมัติแต่งตั้งข้าราชการพลเรือนสามัญให้ดำรงตำแหน่งรองเลขาธิการ คณะรัฐมนตรีอีกตำแหน่งหนึ่ง

 25. เรื่อง การแต่งตั้งข้าราชการพลเรือนสามัญให้ดำรงตำแหน่งเลขาธิการราชบัณฑิตยสภา (ประเภทบริหารระดับสูง) (สำนักงานราชบัณฑิตยสภา)

 26. เรื่อง การแต่งตั้งข้าราชการให้ดำรงตำแหน่งเลขาธิการ (นักบริหารระดับสูง) สำนักงาน คณะกรรมการคุ้มครองผู้บริโภค (สำนักนายกรัฐมนตรี)

 27. เรื่อง การแต่งตั้งข้าราชการพลเรือนสามัญประเภทบริหารระดับสูง (กระทรวงเกษตร และสหกรณ์)

 28. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง (กระทรวงแรงงาน)

 29. เรื่อง การแต่งตั้งข้าราชการให้ดำรงตำแหน่งประเภทบริหารระดับสูง (กระทรวงศึกษาธิการ)

 30. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง (กระทรวงวิทยาศาสตร์และเทคโนโลยี)

 31. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง (กระทรวงอุตสาหกรรม)

 32. เรื่อง ขอความเห็นชอบให้ต่อเวลาการดำรงตำแหน่งอธิบดีกรมสรรพสามิต (กระทรวงการคลัง)

 33. เรื่อง การแต่งตั้งข้าราชการพลเรือนสามัญประเภทบริหารระดับสูง (กระทรวงคมนาคม)

 34. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง (กระทรวงพลังงาน)

 35. เรื่อง คำสั่งสำนักนายกรัฐมนตรี ที่ 183/2559 เรื่อง แต่งตั้งที่ปรึกษานายกรัฐมนตรี

**\*\*\*\*\*\*\*\*\*\*\*\*\*\*\*\*\*\*\***

สำนักโฆษก สำนักเลขาธิการนายกรัฐมนตรี โทร. 0 2288-4396

|  |
| --- |
| **กฎหมาย** |

**1. เรื่อง ร่างพระราชบัญญัติมาตรฐานสินค้าเกษตร (ฉบับที่ ..) พ.ศ. ....**

 คณะรัฐมนตรีมีมติอนุมัติหลักการร่างพระราชบัญญัติมาตรฐานสินค้าเกษตร (ฉบับที่ ..) พ.ศ. .... ตามที่กระทรวงเกษตรและสหกรณ์ (กษ.) เสนอ และให้ส่งสำนักงานคณะกรรมการกฤษฎีกาตรวจพิจารณา แล้วส่งให้คณะกรรมการประสานงานสภานิติบัญญัติแห่งชาติพิจารณา ก่อนเสนอสภานิติบัญญัติแห่งชาติต่อไป **สาระสำคัญของร่างพระราชบัญญัติฯ** เป็นการแก้ไขเพิ่มเติมพระราชบัญญัติมาตรฐานสินค้าเกษตร

พ.ศ.2551 ให้เหมาะสมและสอดคล้องกับสภาพการณ์ปัจจุบัน อาทิ การแก้ไขเพิ่มเติมขอบเขตการใช้อำนาจตามกฎหมายให้เกิดความชัดเจนโดยบัญญัติให้พระราชบัญญัตินี้ไม่ใช้บังคับแก่ “สินค้า ผลิตภัณฑ์หรือสิ่งอื่นใดที่มีมาตรฐานบังคับไว้ภายใต้กฎหมายอื่นแล้ว” การแก้ไขเพิ่มเติมให้สินค้าเกษตร หรือขนาดหรือลักษณะของกิจการของการผลิต ส่งออก หรือนำเข้าสินค้าเกษตร อยู่ภายใต้มาตรฐานบังคับทั้งหมดหรือแต่บางส่วนก็ได้ ฯลฯ เป็นต้น

**2. เรื่อง ร่างพระราชบัญญัติมาตรฐานผลิตภัณฑ์อุตสาหกรรม (ฉบับที่ ..) พ.ศ. ....**

 คณะรัฐมนตรีมีมติอนุมัติหลักการร่างพระราชบัญญัติมาตรฐานผลิตภัณฑ์อุตสาหกรรม (ฉบับที่ ..) พ.ศ. .... ตามที่กระทรวงอุตสาหกรรมเสนอ และให้ส่งสำนักงานคณะกรรมการกฤษฎีกาตรวจพิจารณา แล้วส่งให้คณะกรรมการประสานงานสภานิติบัญญัติแห่งชาติพิจารณา ก่อนเสนอสภานิติบัญญัติแห่งชาติต่อไป และรับทราบแผนในการจัดทำกฎหมายลำดับรองและกรอบระยะเวลาของร่างพระราชบัญญัติตามที่กระทรวงอุตสาหกรรมเสนอ

 **สาระสำคัญของร่างพระราชบัญญัติฯ** เป็นการแก้ไขเพิ่มเติมขั้นตอนการปฏิบัติงานในการกำหนดมาตรฐานผลิตภัณฑ์อุตสาหกรรมให้มีความชัดเจน กระชับ รวดเร็ว ยิ่งขึ้น รวมทั้งกำหนดเพิ่มเติมหลักเกณฑ์กรณีการนำผลิตภัณฑ์อุตสาหกรรมที่ต้องเป็นไปตามมาตรฐานเข้ามาในราชอาณาจักร และหลักเกณฑ์การนำเข้าผลิตภัณฑ์อุตสาหกรรมเพื่อนำมาประกอบหรือเป็นวัตถุดิบในการผลิตเพื่อส่งออกไปยังต่างประเทศ เพื่อรองรับการเกิดประชาคมเศรษฐกิจอาเซียน รวมทั้งกำหนดอายุของใบอนุญาต การโอนใบอนุญาต ให้ชัดเจนยิ่งขึ้น ตลอดจนปรับอัตราโทษ และปรับปรุงกระบวนการลงโทษทางอาญาให้ใช้การเปรียบเทียบคดีได้

**3. เรื่อง ร่างพระราชกฤษฎีกาจัดตั้งสถาบันระหว่างประเทศเพื่อการค้าและการพัฒนา (องค์การมหาชน) (ฉบับที่ ..) พ.ศ. ....**

 คณะรัฐมนตรีมีมติอนุมัติหลักการร่างพระราชกฤษฎีกาจัดตั้งสถาบันระหว่างประเทศเพื่อการค้าและการพัฒนา (องค์การมหาชน) (ฉบับที่ ..) พ.ศ. .... ตามที่รัฐมนตรีว่าการกระทรวงศึกษาธิการเสนอ และให้ส่งสำนักงานคณะกรรมการกฤษฎีกาตรวจพิจารณาแล้วดำเนินการต่อไป

 **สาระสำคัญของร่างพระราชกฤษฎีกา**

 **แก้ไขเพิ่มเติมพระราชกฤษฎีกาจัดตั้งสถาบันระหว่างประเทศเพื่อการค้าและการพัฒนา (องค์การมหาชน) พ.ศ. 2544** ดังนี้

 1. กำหนดให้รัฐมนตรีว่าการกระทรวงศึกษาธิการรักษาการตามกฎหมายเพื่อให้สอดคล้องกับข้อเท็จจริง

 2. กำหนดให้สถาบันฯ มีที่ทำการอยู่ที่จุฬาลงกรณ์มหาวิทยาลัย หรือสถานที่อื่นในเขตกรุงเทพมหานครหรือจังหวัดใกล้เคียง

 3. ปรับปรุงองค์ประกอบของคณะกรรมการสถาบันระหว่างประเทศเพื่อการค้าและการพัฒนา (องค์การมหาชน) โดยประธานกรรมการ เป็นผู้ซึ่งคณะรัฐมนตรีแต่งตั้งจากผู้มีความรู้ความเชี่ยวชาญ และประสบการณ์เป็นที่ประจักษ์ในด้านการค้าระหว่างประเทศ การเงิน การลงทุน การพัฒนา และสาขาอื่นที่เกี่ยวข้อง และเป็นประโยชน์ต่อกิจการของสถาบันฯ

 4. ปรับปรุงอำนาจหน้าที่ของคณะกรรมการฯ ให้ครอบคลุมถึงการแต่งตั้งและถอดถอนผู้อำนวยการ การปฏิบัติงานของผู้อำนวยการ การมอบหมายให้ผู้อื่นปฏิบัติงานแทน และการแต่งตั้งและอำนาจหน้าที่ของคณะกรรมการตรวจสอบ รวมทั้งการกำหนดขอบเขตเกี่ยวกับการปฏิบัติหน้าที่ของคณะกรรมการตรวจสอบ ตลอดจนให้คณะกรรมการฯ พิจารณากำหนดแนวทางปฏิบัติงานของสถาบันฯ ให้เป็นไปตามหลักเกณฑ์และวิธีการบริหารกิจการบ้านเมืองที่ดี

 5. แก้ไขเพิ่มเติมคุณสมบัติและลักษณะต้องห้ามของผู้อำนวยการโดยกำหนดให้ผู้อำนวยการต้องเป็นผู้ทรงคุณวุฒิซึ่งมีความรู้ความสามารถ และประสบการณ์เหมาะสมกับกิจการของสถาบันฯ ตามที่กำหนดไว้ในวัตถุประสงค์และอำนาจหน้าที่ และไม่เป็นผู้มีส่วนได้ส่วนเสียในกิจการที่กระทำกับสถาบันฯ หรือในกิจการที่เป็นการแข่งขันกับกิจการของสถาบันฯ ไม่ว่าทางตรงหรือทางอ้อม รวมทั้งกำหนดให้กรณีผู้อำนวยการมีอายุเกิน 65 ปีบริบูรณ์ ถือว่าเป็นการพ้นจากตำแหน่งตามกำหนดเวลาในสัญญาจ้าง

 6. แก้ไขเพิ่มเติมคุณสมบัติและลักษณะต้องห้ามของเจ้าหน้าที่และลูกจ้างของสถาบันฯ โดยกำหนดให้เจ้าหน้าที่และลูกจ้างมีคุณวุฒิหรือประสบการณ์เหมาะสมกับวัตถุประสงค์และอำนาจหน้าที่ของสถาบันฯ และไม่เป็นข้าราชการซึ่งมีตำแหน่งหรือเงินเดือนประจำ พนักงานหรือลูกจ้างของส่วนราชการ รัฐวิสาหกิจ องค์กรปกครองส่วนท้องถิ่นหรือหน่วยงานของรัฐ หรือผู้ปฏิบัติงานขององค์การมหาชนอื่น รวมทั้งกำหนดให้กรณีเจ้าหน้าที่และลูกจ้างที่มีอายุเกิน 60 ปีบริบูรณ์ ให้ถือว่าเป็นการพ้นจากตำแหน่งตามกำหนดเวลาในสัญญาจ้าง

 7. กำหนดให้ผู้ตรวจสอบภายในรับผิดชอบขึ้นตรงต่อคณะกรรมการตรวจสอบและคณะกรรมการฯ ตลอดจนการแต่งตั้ง โยกย้าย เลื่อนเงินเดือน เลื่อนตำแหน่ง และลงโทษทางวินัยของผู้ตรวจสอบภายใน ให้ผู้อำนวยการและคณะกรรมการตรวจสอบพิจารณาร่วมกัน แล้วเสนอให้คณะกรรมการฯ ให้ความเห็นชอบก่อนจึงดำเนินการได้

**4. เรื่อง ร่างกฎกระทรวงกำหนดหลักเกณฑ์ วิธีการ และเงื่อนไขการรายงานและบัญชีแสดง ชนิด ปริมาณ และการรับจ่ายประจำวันของวัตถุหรืออาวุธที่ใช้ในการผลิตอาวุธ หรืออาวุธที่ผลิตขึ้น พ.ศ. ....**

 คณะรัฐมนตรีมีมติอนุมัติหลักการร่างกฎกระทรวงกำหนดหลักเกณฑ์ วิธีการ และเงื่อนไขการรายงานและบัญชีแสดง ชนิด ปริมาณ และการรับจ่ายประจำวันของวัตถุหรืออาวุธที่ใช้ในการผลิตอาวุธ หรืออาวุธที่ผลิตขึ้น พ.ศ. .... ตามที่กระทรวงกลาโหม (กห.) เสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้ และให้กระทรวงกลาโหมเร่งรัดการออกกฎหมายลำดับรองตามมาตรา 4 (4) แห่งพระราชบัญญัติโรงงานผลิตอาวุธของเอกชน พ.ศ. 2550 เพื่อให้กฎหมายแม่บทมีผลใช้บังคับโดยสมบูรณ์และสามารถปฏิบัติให้เกิดผลได้อย่างมีประสิทธิภาพ

 กห. เสนอว่า

 1. โดยที่มาตรา 29 แห่งพระราชบัญญัติโรงงานผลิตอาวุธของเอกชน พ.ศ. 2550 บัญญัติให้ผู้รับใบอนุญาตประกอบกิจการโรงงานผลิตอาวุธต้องจัดให้มีบัญชีเกี่ยวกับชนิด ปริมาณ และการรับจ่ายประจำวันของวัตถุหรืออาวุธที่ใช้ในการผลิตอาวุธ หรืออาวุธที่ผลิตขึ้น รวมทั้งวัตถุหรืออาวุธดังกล่าวที่เสียหาย ใช้ไม่ได้ หรือไม่ได้ใช้ และต้องส่งรายงานและสำเนาบัญชีต่อพนักงานเจ้าหน้าที่ ทั้งนี้ แบบบัญชี และหลักเกณฑ์การรายงาน ให้เป็นไปตามกฎกระทรวง

 2. เพื่อควบคุมและตรวจสอบ ชนิด ปริมาณ และการรับจ่ายประจำวันของวัตถุหรืออาวุธที่ใช้ในการผลิตอาวุธหรืออาวุธที่ผลิตขึ้น รวมทั้งวัตถุหรืออาวุธดังกล่าวที่เสียหาย ใช้ไม่ได้ หรือไม่ได้ใช้ ของผู้รับใบอนุญาตประกอบกิจการโรงงานผลิตอาวุธ จึงได้เสนอร่างกฎกระทรวงดังกล่าวมาเพื่อดำเนินการ

 **สาระสำคัญของร่างกฎกระทรวง**

 1. กำหนดบทนิยามคำว่า “ผู้รับใบอนุญาต” และ “เจ้าหน้าที่รับจ่าย”

 2. กำหนดหน้าที่ของบุคคลที่เกี่ยวข้องต้องทำรายงานและบัญชีประจำเดือน

 3. กำหนดบทเฉพาะกาลรองรับการรายงานและบัญชีประจำเดือนแสดงชนิด ปริมาณของวัตถุหรืออาวุธที่ใช้ในการผลิตอาวุธ หรืออาวุธที่ผลิตขึ้น รวมทั้งวัตถุหรืออาวุธดังกล่าวที่เสียหาย ใช้ไม่ได้ หรือไม่ได้ใช้ ก่อนวันที่กฎกระทรวงนี้ใช้บังคับ

**5. เรื่อง ร่างกฎกระทรวงกำหนดจำนวนกรรมการ คุณสมบัติ หลักเกณฑ์และวิธีการสรรหา การเลือกกรรมการวาระการดำรงตำแหน่งและการพ้นจากตำแหน่งของกรรมการในคณะกรรมการสภาการศึกษา (ฉบับที่ ...) พ.ศ. ...**

 คณะรัฐมนตรีมีมติอนุมัติหลักการร่างกฎกระทรวงกำหนดจำนวนกรรมการ คุณสมบัติ หลักเกณฑ์ และวิธีการสรรหา การเลือกกรรมการ วาระการดำรงตำแหน่งและการพ้นจากตำแหน่งของกรรมการในคณะกรรมการสภาการศึกษา (ฉบับที่ ...) พ.ศ. ... ตามที่กระทรวงศึกษาธิการ (ศธ.) เสนอ และให้ส่งสำนักงานคณะกรรมการกฤษฎีกาตรวจพิจารณา โดยให้รับความเห็นของสำนักงานคณะกรรมการพัฒนาการเศรษฐกิจและสังคมแห่งชาติไปประกอบการพิจารณาด้วย แล้วดำเนินการต่อไปได้

 **สาระสำคัญของร่างกฎกระทรวง**เป็นการปรับปรุงองค์ประกอบของคณะกรรมการสภาการศึกษา หลักเกณฑ์และวิธีการสรรหา และเลือกกรรมการ รวมทั้งแก้ไขระยะเวลาในการดำเนินการสรรหา การเลือก และการแต่งตั้งกรรมการชุดใหม่เป็นการล่วงหน้าให้มีความเหมาะสมยิ่งขึ้น

**6. เรื่อง ร่างระเบียบสำนักนายกรัฐมนตรี ว่าด้วยหลักเกณฑ์การปฏิบัติเกี่ยวกับความรับผิดทางละเมิดของเจ้าหน้าที่ (ฉบับที่ ..) พ.ศ. ....**

 คณะรัฐมนตรีมีมติเห็นชอบร่างระเบียบสำนักนายกรัฐมนตรี ว่าด้วยหลักเกณฑ์การปฏิบัติเกี่ยวกับความรับผิดทางละเมิดของเจ้าหน้าที่ (ฉบับที่ ..) พ.ศ. .... ตามที่สำนักงานคณะกรรมการกฤษฎีกาเสนอ และให้ดำเนินการต่อไปได้

 **สาระสำคัญของร่างระเบียบ**

 1. กำหนดให้การแต่งตั้งคณะกรรมการหรือการไม่แต่งตั้งคณะกรรมการ ผู้มีอำนาจแต่งตั้งคณะกรรมการจะต้องรายงานไปยังผู้บังคับบัญชาหรือผู้กำกับดูแลหรือควบคุมการปฏิบัติงานของผู้มีอำนาจแต่งตั้งคณะกรรมการ เพื่อให้ตรวจสอบความถูกต้อง หากเห็นว่าไม่ถูกต้อง ให้สั่งแก้ใหม่ให้ถูกต้อง ถ้าผู้มีอำนาจแต่งตั้งคณะกรรมการไม่ดำเนินการแก้ไขใหม่ให้ถูกต้องภายในเวลาอันควร ให้ผู้บังคับบัญชาหรือผู้กำกับดูแลหรือควบคุมการปฏิบัติงานของผู้มีอำนาจแต่งตั้งคณะกรรมการนั้น มีอำนาจแต่งตั้งคณะกรรมการหรือเปลี่ยนแปลงกรรมการแทนผู้มีอำนาจแต่งตั้งนั้นได้ตามที่เห็นสมควร

 2. กำหนดให้ผู้บังคับบัญชาหรือผู้กำกับดูแลหรือควบคุมการปฏิบัติงานของหัวหน้าหน่วยงานของรัฐเป็นผู้แต่งตั้งคณะกรรมการสอบสวนข้อเท็จจริงความรับผิดทางละเมิดในกรณีที่หัวหน้าหน่วยงานของรัฐกระทำหรือ มีส่วนในการกระทำละเมิด

 3.กำหนดให้ผู้มีอำนาจแต่งตั้งคณะกรรมการของหน่วยงานของรัฐ รวมทั้งราชการส่วนท้องถิ่น รัฐวิสาหกิจ สั่งการเกี่ยวกับความรับผิดทางละเมิดของเจ้าหน้าที่ไปตามความเห็นของกระทรวงการคลัง (กค.)

 4. เมื่อหน่วยงานของรัฐที่เสียหายสั่งการตามความเห็นของ กค. แล้วให้ผู้แต่งตั้งดำเนินการเพื่อออกคำสั่งให้ผู้ต้องรับผิดชำระค่าสินไหมทดแทนหรือฟ้องคดีต่อศาล อย่าให้ขาดอายุความ

 5. กำหนดให้กรณีที่ปรากฏตามความเห็นของ กค. ว่ามีผู้ใดต้องรับผิดชดใช้ค่าสินไหมทดแทนเพิ่มขึ้นหรือต่างไปจากสำนวนที่ผู้แต่งตั้งส่งให้ตรวจสอบ หากยังไม่เคยมีการสอบผู้นั้นในฐานะผู้ต้องรับผิดมาก่อน ให้ผู้แต่งตั้งส่งเรื่องให้คณะกรรมการทำการสอบข้อเท็จจริงความรับผิดผู้นั้นเพื่อประกอบการวินิจฉัยสั่งการ ถ้าผลของคำวินิจฉัยของผู้แต่งตั้งตรงกับความเห็นของ กค. ให้ผู้แต่งตั้งสั่งการให้ผู้นั้นรับผิดแล้วรายงาน กค. เพื่อทราบ ถ้าผลของ คำวินิจฉัยของผู้แต่งตั้งต่างไปจากความเห็นของ กค. ให้ผู้แต่งตั้งรายงาน กค. พิจารณาให้ความเห็นอีกครั้งหนึ่ง

|  |
| --- |
| **เศรษฐกิจ – สังคม** |

**7. เรื่อง แนวทางการบริหารจัดการตลาดมันสำปะหลังปี 2559/60**

 คณะรัฐมนตรีมีมติอนุมัติแนวทางการบริหารจัดการตลาดมันสำปะหลัง ปี 2559/60 จำนวน 4 โครงการ ตามที่กระทรวงพาณิชย์ (พณ.) เสนอ ได้แก่ (1) โครงการลดดอกเบี้ยเงินกู้ให้เกษตรกรผู้ปลูก มันสำปะหลัง ปี 2559/60 (2) โครงการเพิ่มประสิทธิภาพการเพาะปลูกมันสำปะหลังในระบบน้ำหยด ปี 2559/60 (3) โครงการสินเชื่อเพื่อยกระดับมาตรฐานการผลิตและการแปรรูปมันสำปะหลัง ปี 2559/60 และ (4) โครงการสินเชื่อเพื่อรวบรวมมันสำปะหลังและสร้างมูลค่าเพิ่มโดยสถาบันเกษตรกร ปี 2559/60

 **สาระสำคัญของ 4 โครงการ มีดังนี้**

 **1. โครงการลดดอกเบี้ยเงินกู้ให้เกษตรกรผู้ปลูกมันสำปะหลัง ปี 2559/60** **มีวัตถุประสงค์** เพื่อช่วยลดภาระดอกเบี้ยแก่เกษตรกรผู้ปลูกมันสำปะหลัง ปีการผลิต 2559/60 และเพื่อให้เกษตรกรมีเงินเหลือจากการลดภาระการชำระดอกเบี้ยเงินกู้ สามารถนำไปเป็นค่าใช้จ่ายในการพัฒนาการผลิตมันสำปะหลัง ตลอดจนเป็นค่าใช้จ่ายในครัวเรือนเพื่อการดำรงชีพ และเกิดการหมุนเวียนเข้าสู่ระบบเศรษฐกิจ **ระยะเวลาดำเนินโครงการ** 1) ระยะเวลาโครงการ 1 มกราคม 2559 – 30 กันยายน 2560 2) ระยะเวลาการลดดอกเบี้ย ไม่เกิน 6 เดือน ตั้งแต่วันที่ 1 เมษายน 2559- 30 มิถุนายน 2560

 **2. โครงการเพิ่มประสิทธิภาพการเพาะปลูกมันสำปะหลังในระบบน้ำหยด ปี 2559/60** **มีวัตถุประสงค์** เพื่อสนับสนุนเงินทุนในการพัฒนาการผลิตของเกษตรกรโดยใช้เทคโนโลยีที่เหมาะสมและเป็นการช่วยเหลือเกษตรกรในการเพิ่มผลิตภาพการผลิต (Productivity) และคุณภาพของผลผผลิตมันสำปะหลังและ ลดต้นทุนการผลิตมันสำปะหลัง **ระยะเวลาดำเนินโครงการ** 1) ระยะเวลาโครงการ 1 ธันวาคม 2559 – 31 ธันวาคม 2562 2) ระยะเวลาการจ่ายเงินกู้ 1 ธันวาคม 2559 – 30 พฤศจิกายน 2560 3) ระยะเวลาชดเชยดอกเบี้ย เป็นระยะเวลา 24 เดือน นับแต่วันรับเงินกู้ แต่ไม่เกิน วันที่ 31 ตุลาคม 2562

 **3. โครงการสินเชื่อเพื่อยกระดับมาตรฐานการผลิตและการแปรรูปมันสำปะหลัง ปี 2559/60**

**มีวัตถุประสงค์** เพื่อสนับสนุนสินเชื่อเพื่อการลงทุนแก่เกษตรกร และสถาบันเกษตรกร ได้แก่ สหกรณ์ภาคการเกษตร กลุ่มเกษตรกร และวิสาหกิจชุมชน ในการเพิ่มประสิทธิภาพและยกระดับมาตรฐานในการผลิตมันสำปะหลัง รวบรวม /แปรรูป และจัดเก็บมันเส้น /แป้งมันคุณภาพ โดยสนับสนุนเงินกู้เพื่อจัดหา เครื่องมือ เครื่องจักรในการเพาะปลูก เช่น เครื่องปลูก เครื่องไถดินดาน ลานตาก เครื่องสับ เครื่องอบ คลังเก็บ และเครื่องมือจักรกลในการการแปรรูปมันสำปะหลัง ตลอดจนค่าใช้จ่ายในการซ่อมบำรุงเดิม **ระยะเวลาดำเนินโครงการ** 1) ระยะเวลาโครงการ 1 ธันวาคม 2559 - 31 ธันวาคม 2562 2) ระยะเวลาการจ่ายเงินกู้ 1 ธันวาคม 2559 – 30 พฤศจิกายน 2560 3) ระยะเวลาชดเชยดอกเบี้ย เป็นระยะเวลา 24 เดือน นับแต่วันรับเงินกู้ แต่ไม่เกินวันที่ 31 ตุลาคม 2562

 **4. โครงการสินเชื่อเพื่อรวบรวมมันสำปะหลังและสร้างมูลค่าเพิ่มโดยสถาบันเกษตรกร ปี 2559/60** **มีวัตถุประสงค์** เพื่อสนับสนุนสินเชื่อให้กับสถาบันเกษตรกร ที่มีการประกอบธุรกิจเกี่ยวกับ มันสำปะหลัง นำไปใช้เป็นเงินทุนหมุนเวียนในการรวบรวมหรือรับซื้อหัวมันสด มันเส้นจากเกษตรกร และ/หรือ แปรรูปเพื่อสร้างมูลค่าเพิ่มผลิตภัณฑ์มันสำปะหลัง และเพื่อสร้างความเข้มแข็งให้กับสถาบันเกษตรกในการ ดำเนินธุรกิจมันสำปะหลังและช่วยดูดซับปริมาณผลผลิตมันสำปะหลังในช่วงที่ผลผลิตออกมาก **ระยะเวลาดำเนินโครงการ** 1) ระยะเวลาโครงการ 1 ธันวาคม 2559 – 31 กรกฎาคม 2561 2) ระยะเวลาสมัครเข้าร่วมโครงการ 1 ธันวาคม 2559 - 30 มิถุนายน 2560 3) ระยะเวลาการจ่ายเงินกู้ 1 ธันวาคม 2559 – 30 มิถุนายน 2560 4) ระยะเวลารับซื้อหัวมันสำปะหลังสด 1 ธันวาคม 2559 – 30 พฤศจิกายน 2560 5) ระยะเวลาชดเชยดอกเบี้ย ไม่เกิน 12 เดือน นับแต่วันที่รับเงินกู้

**8. เรื่อง ขออนุมัติขยายระยะเวลาดำเนินงานและการใช้จ่ายงบประมาณ และปรับเปลี่ยนสถานที่ดำเนินงานโครงการพัฒนาแหล่งน้ำบาดาลเพื่อการเกษตรในพื้นที่ประสบภัยแล้งระยะเร่งด่วน ประจำปีงบประมาณ พ.ศ. 2559 (งบกลาง) ภายใต้โครงการบูรณาการมาตรการช่วยเหลือเกษตรกรที่ได้รับผลกระทบจากภัยแล้ง ปี 2558/59 ตามมาตรการที่ 6 การเพิ่มปริมาณน้ำต้นทุน**

 คณะรัฐมนตรีมีมติอนุมัติตามที่ กระทรวงทรัพยากรธรรมชาติและสิ่งแวดล้อม (ทส.) เสนอ ดังนี้

 1. อนุมัติให้ขยายเวลาดำเนินโครงการพัฒนาแหล่งน้ำบาดาล เพื่อการเกษตรในพื้นที่ประสบภัยแล้งระยะเร่งด่วน ประจำปีงบประมาณ พ.ศ. 2559 ภายใต้โครงการบูรณาการมาตรการช่วยเหลือเกษตรกรที่ได้รับผลกระทบจากภัยแล้ง ปี 2558/59 ตามมาตรการที่ 6 การเพิ่มปริมาณน้ำต้นทุน จากสิ้นสุดโครงการภายในวันที่ 30 เมษายน 2559 เป็นสิ้นสุดโครงการภายในวันที่ 30 กันยายน 2559

 2. กรณีการปรับเปลี่ยนสถานที่ดำเนินงานโครงการฯ ให้กระทรวงทรัพยากรธรรมชาติและสิ่งแวดล้อมเสนอคณะกรรมการอำนวยการบูรณาการแก้ไขปัญหาวิกฤตภัยแล้ง ปี2558/2559 พิจารณาต่อไป ตามความเห็นสำนักงบประมาณ

9. **เรื่อง ขออนุมัติดำเนินงานโครงการสนับสนุนสินเชื่อเพื่อพัฒนาระบบส่งเสริมการเกษตรแบบแปลงใหญ่**

 คณะรัฐมนตรีมีมติอนุมัติให้กระทรวงเกษตรและสหกรณ์ (กษ.) โดยกรมส่งเสริมการเกษตรดำเนินงานโครงการสนับสนุนสินเชื่อเพื่อพัฒนาระบบส่งเสริมการเกษตรแบบแปลงใหญ่ ตามที่กระทรวงเกษตรและสหกรณ์ เสนอ

 **สาระสำคัญของเรื่อง**

 กษ. รายงานว่า ได้กำหนดนโยบายให้หน่วยงานในสังกัดดำเนินงานส่งเสริมการเกษตรแบบแปลงใหญ่ โดยมีวัตถุประสงค์เพื่อเพิ่มประสิทธิภาพการผลิต การตลาด และการบริหารจัดการ โดยสนับสนุนให้เกษตรกรรวมกลุ่มกันผลิต จำหน่ายและบริหารจัดการร่วมกัน (ในรูปของกลุ่มเกษตรกร/วิสาหกิจชุมชน/สหกรณ์) เพื่อลดต้นทุนการผลิต เพิ่มผลผลิตต่อหน่วย พัฒนาคุณภาพผลผลิตให้ได้มาตรฐานตรงตามความต้องการของตลาด เชื่อมโยงการตลาด และบริหารจัดการให้เกิดความสมดุลระหว่างอุปทานและอุปสงค์ของสินค้าซึ่งจะเป็นการเพิ่มขีดความสามารถและโอกาสในการแข่งขันให้แก่เกษตรกร โดยบูรณาการ การทำงานร่วมกันระหว่างหน่วยงานภาครัฐ ภาคเอกชนและเกษตรกร

 **วัตถุประสงค์** ของโครงการเพื่อสนับสนุนสินเชื่อดอกเบี้ยต่ำให้กลุ่มเกษตรกร/วิสาหกิจชุมชน/สหกรณ์ที่เข้าร่วมระบบส่งเสริมเกษตรแบบแปลงใหญ่ใช้ในการพัฒนาโครงสร้างพื้นฐาน และเป็นเงินทุนในการบริหารจัดการด้านผลิตและการตลาด

 **เป้าหมาย** กลุ่มเกษตรกร/วิสาหกิจชุมชน/สหกรณ์ที่เข้าร่วมระบบส่งเสริมการเกษตรแบบแปลงใหญ่ จำนวน 650 แปลง

|  |
| --- |
| **ต่างประเทศ** |

**10. เรื่อง ขออนุมัติท่าทีไทยและร่างเอกสารผลลัพธ์การประชุมคณะกรรมการร่วมทางการค้า (JTC)**

**ไทย-อิหร่าน ครั้งที่ 1**

 คณะรัฐมนตรีมีมติเห็นชอบและอนุมัติตามที่กระทรวงพาณิชย์ (พณ.) เสนอ ดังนี้

 1. เห็นชอบในหลักการต่อประเด็นความร่วมมือทางเศรษฐกิจการค้าสำหรับการหารือกับ

อิหร่าน และมอบหมายให้รัฐมนตรีว่าการกระทรวงพาณิชย์ใช้เป็นกรอบการหารือสำหรับการประชุมคณะกรรมการร่วมทางการค้า (Joint Trade Committee: JTC) ไทย-อิหร่าน ครั้งที่ 1

 2. เห็นชอบต่อการร่างเอกสารผลลัพธ์การประชุมคณะกรรมการร่วมทางการค้า(JTC) ไทย – อิหร่าน ครั้งที่ 1

 3. หากในการประชุมดังกล่าว มีผลให้มีการตกลงเรื่องความร่วมมือด้านเศรษฐกิจการค้าในประเด็นอื่น ๆ และจำเป็นต้องแก้ไขปรับปรุงร่างเอกสารผลลัพธ์การประชุมฯ อันจะเป็นประโยชน์ต่อการส่งเสริมความสัมพันธ์ทางเศรษฐกิจการค้าทั้งสองฝ่ายระหว่างไทยกับอิหร่าน โดยไม่มีการจัดทำเป็นความตกลงหรือหนังสือสัญญาขึ้นมา ให้ พณ. และผู้แทนไทยที่เข้าร่วมการประชุมดังกล่าวสามารถดำเนินการได้โดยไม่ต้องนำเสนอคณะรัฐมนตรีพิจารณา

 4. อนุมัติให้รัฐมนตรีว่าการกระทรวงพาณิชย์ หรือผู้ที่ได้รับมอบหมายเป็นผู้ลงนามในร่างเอกสารผลลัพธ์การประชุมฯ รวมถึงเอกสารอื่น ๆ ที่เป็นผลจากการหารือขยายความร่วมมือเฉพาะด้าน (หากมี)

 **ร่างเอกสารผลลัพธ์การประชุมคณะกรรมการร่วมทางการค้า (JTC) ไทย- อิหร่าน**

**ครั้งที่ 1** มีสาระสำคัญเกี่ยวกับประเด็นความร่วมมือทางเศรษฐกิจการค้าระหว่างไทยกับอิหร่าน ดังนี้ 1. **แนวทางในการขยายมูลค่าการค้าให้ถึงเป้าหมาย 3,000 ล้านดอลลาร์สหรัฐ ภายใน 5 ปี (พ.ศ. 2563)** เพื่อช่วยส่งเสริมการค้าของสองประเทศ 2. **การขยายการค้าสินค้าเกษตร** 3. **โอกาสในการลงทุน** 4. **การทำธุรกรรมทางการเงิน** 5. **ความตกลงว่าด้วยสิทธิพิเศษทางการค้าระหว่างไทยและอิหร่าน** และ6. **ความร่วมมือทางเศรษฐกิจและวิชาการ** ได้แก่ ความร่วมมือทางด้านเกษตร ความร่วมมือด้านอุตสาหกรรมอาลาล ความร่วมมือด้านพลังงานและเหมืองแร่ ความร่วมมือด้านมาตรฐาน และความร่วมมือด้านโรงแรมและการท่องเที่ยว

**11. เรื่อง การร่วมรับรองเอกสารภายใต้ความรับผิดชอบของคณะมนตรีประชาคมเศรษฐกิจอาเซียน**

 คณะรัฐมนตรีมีมติเห็นชอบและอนุมัติตามที่กระทรวงพาณิชย์ (พณ.) เสนอ ดังนี้

 1. เห็นชอบต่อแผนปฏิบัติการรายสาขาภายใต้แผนงานประชาคมเศรษฐกิจอาเซียน 2025 (AEC Blueprint 2025) จำนวน 10 ฉบับ และหากมีความจำเป็นต้องปรับปรุงแก้ไขที่ไม่ใช่สาระสำคัญหรือ ไม่ขัดต่อผลประโยชน์ของไทย ให้ พณ. ดำเนินการต่อไปได้โดยไม่ต้องขอความเห็นชอบจากคณะรัฐมนตรีอีก

 2. อนุมัติให้รองนายกรัฐมนตรีหรือผู้แทนที่ได้รับมอบหมายให้การรับรองแผนปฏิบัติการรายสาขาภายใต้แผนงานประชาคมเศรษฐกิจอาเซียน 2025 (AEC Blueprint 2025) จำนวน 21 ฉบับ และกรอบการตรวจสอบและประเมินผลสำหรับ AEC Blueprint 2025 (AEC 2025 Monitoring & Evaluation Framework)

 **สาระสำคัญของเอกสาร**ที่จะมีการรับรองโดย AEC Council ประกอบด้วยเอกสารแผนปฏิบัติการรายสาขาซึ่งเป็นแผนรายละเอียดในการดำเนินงานตามประเด็นต่าง ๆ ภายใต้แผนงานประชาคมเศรษฐกิจอาเซียน 2025 จำนวน 21 ฉบับ และกรอบการตรวจสอบและประเมินผลสำหรับ AEC Blueprint 2025 จำนวน 1 ฉบับ ดังนี้

 1. แผนปฏิบัติการรายสาขาภายใต้แผนงานประชาคมเศรษฐกิจอาเซียน 2025 (AEC Blueprint 2025) จำนวน 21 ฉบับ ซึ่งเป็นแผนรายละเอียดในการดำเนินงานตามประเด็นต่าง ๆ ภายใต้แผนงานประชาคมเศรษฐกิจอาเซียน 2025 ที่ผู้นำได้ให้การรับรองเมื่อเดือนพฤศจิกายน 2558 ประกอบด้วย

 1.1 แผนปฏิบัติรายสาขาที่หน่วยงานผู้รับผิดชอบได้ร่วมกับสมาชิกอาเซียนดำเนินการจัดทำ

จำนวน 10 ฉบับ

 1.2 แผนปฏิบัติรายสาขาภายใต้ความรับผิดชอบของรัฐมนตรีเศรษฐกิจอาเซียน (AEC)

จำนวน 11 ฉบับ

 2. กรอบการตรวจสอบและประเมินผลสำหรับ AEC Blueprint 2025 (AEC 2025 Monitoring & Evaluation Framework)

**12. เรื่อง ร่างบันทึกความเข้าใจระหว่างรัฐบาลแห่งราชอาณาจักรไทยกับรัฐบาลแห่งสาธารณรัฐประชาธิปไตยประชาชนลาว**

 คณะรัฐมนตรีมีมติเห็นชอบต่อร่างบันทึกความเข้าใจระหว่างรัฐบาลแห่งราชอาณาจักรไทยกับสาธารณรัฐประชาธิปไตยประชาชนลาว (สปป.ลาว) เรื่อง ความร่วมมือในการพัฒนาไฟฟ้าใน สปป.ลาว ตามที่กระทรวงพลังงาน (พน.) เสนอ และให้กรมสนธิสัญญาและกฎหมายตรวจสอบ หากไม่มีประเด็นการแก้ไขที่เป็นสาระสำคัญให้ พน. ดำเนินการให้มีการลงนามบันทึกความเข้าใจดังกล่าวต่อไป โดยไม่ต้องนำกลับมาเสนอขอความเห็นจากคณะรัฐมนตรีและคณะกรรมการนโยบายพลังงานแห่งชาติ (กพช.) อีก

 **สาระสำคัญของร่างบันทึกฯ** เป็นการขยายกรอบความร่วมมือเพิ่มจากบันทึกความเข้าใจความร่วมมือในการพัฒนาไฟฟ้าใน สปป.ลาว ฉบับปัจจุบัน รวมทั้งสนับสนุนการพัฒนาการเชื่อมโยงโครงข่ายระบบไฟฟ้าของทั้งสองประเทศเข้าด้วยกัน ก่อนยกระดับสู่การเป็น Regional Power Grid และจะจัดตั้งคณะทำงานเพื่อร่วมกันศึกษาในรายละเอียดทางด้านเทคนิคและเศรษฐศาสตร์ในการเชื่อมโยงระบบไฟฟ้าของทั้งสองประเทศในลักษณะระบบต่อระบบ (Grid-to-Grid) และมีความประสงค์ร่วมกันจะส่งเสริมระบบไฟฟ้าระหว่างภูมิภาค และตกลงที่จัดตั้งคณะทำงานเพื่อศึกษาความเป็นไปได้ร่วมกันในรายละเอียดเพิ่มเติมในเชิงเทคนิคและเชิงเศรษฐกิจของการเชื่อมโยงระบบต่อระบบ พัฒนาแหล่งพลังงานไฟฟ้าพลังความร้อน สนับสนุนการพัฒนาระบบส่ง และระบบจำหน่ายใน สปป.ลาว สำรวจความเป็นไปได้ในการจัดสรรทรัพยากรน้ำด้วย ตลอดจนการเตรียมพัฒนาบุคลากร แลกเปลี่ยนประสบการณ์และความรู้ด้านเทคนิต การแลกเปลี่ยนขัอมูล การศึกษาร่วมกัน การอบรมเชิงปฏิบัติการ และการดำเนินกิจกรรมผ่านโครงการต่าง ๆ ที่ได้ร่วมกันจัดตั้งขึ้นในด้านพลังงานไฟฟ้า

**13. เรื่อง การขอความเห็นชอบต่อร่างเอกสารที่จะมีการลงนามหรือรับรองระหว่างการประชุมสุดยอดอาเซียน ครั้งที่ 28 และครั้งที่ 29 และการประชุมสุดยอดอื่น ๆ ที่เกี่ยวข้อง**

 คณะรัฐมนตรีมีมติเห็นชอบและอนุมัติตามที่กระทรวงการต่างประเทศ (กต.) เสนอ ดังนี้

1. เห็นชอบต่อร่างเอกสารผลลัพธ์ จำนวน 14 ฉบับ และหากมีความจำเป็นต้องแก้ไขร่างเอกสาร

ในส่วนที่ไม่ใช่สาระสำคัญหรือไม่ขัดต่อผลประโยชน์ของประเทศไทย ให้ กต. ดำเนินการได้โดยไม่ต้องนำเสนอคณะรัฐมนตรีเพื่อพิจารณาอีก

1. ให้นายกรัฐมนตรีหรือผู้แทนที่ได้รับมอบหมายร่วมรับรองเอกสาร (รวม 13 ฉบับ)
2. อนุมัติให้รัฐมนตรีว่าการกระทรวงการต่างประเทศหรือผู้แทนที่ได้รับมอบหมายลงนามในสาร

ขยายจำนวนภาคีในสนธิสัญญามิตรภาพและความร่วมมือในเอเชียตะวันออกเฉียงใต้

**สาระสำคัญของเรื่อง**

การลงนามหรือรับรองเอกสารที่เป็นผลลัพธ์ของการประชุมทั้งหมด เพื่อให้การประชุมสุดยอดฯ

มีผลที่เป็นรูปธรรม จำนวน 14 ฉบับ ประกอบด้วย ดังนี้

 1. ร่างแผนปฏิบัติการเพื่อดำเนินการตามแถลงการณ์ร่วมว่าด้วยความเป็นหุ้นส่วนทางยุทธศาสตร์ระหว่างอาเซียนกับองค์การสหประชาชาติ ปี ค.ศ. 2016 – 2020

 2. ร่างแผนงานข้อริเริ่มเพื่อการรวมตัวของอาเซียน ฉบับที่ 3

 3. ร่างปฏิญญาเวียงจันทร์ว่าด้วยการรับรองแผนงานข้อริเริ่มเพื่อการรวมตัวของอาเซียน ฉบับที่ 3 4. แผนแม่บทว่าด้วยความเชื่อมโยงระหว่างกันในอาเซียน ค.ศ. 2025

 5. ร่างปฏิญญาเวียงจันทน์ว่าด้วยการรับรองแผนแม่บทว่าด้วยความเชื่อมโยงระหว่างกันในอาเซียน ค.ศ. 2025

 6. ร่างแถลงการณ์ร่วมของการประชุมสุดยอดอาเซียน – สาธารณรัฐประชาชนจีน ครั้งที่ 19 ในโอกาสครบรอบ 25 ปี ของความสัมพันธ์อาเซียน – สาธารณรัฐประชาชนจีนก้าวสู่หุ้นส่วนเชิงยุทธศาสตร์อาเซียน สาธารณรัฐประชาชนจีนที่ใกล้ชิดยิ่งขึ้น

 7. ร่างแถลงการณ์ร่วมว่าด้วยการปฏิบัติตามระเบียบปฏิบัติว่าด้วยการเผชิญหน้าอย่างไม่คาดฝันในทะเลจีนใต้

 8. ร่างแนวทางสำหรับการสื่อสารสายด่วนระหว่างเจ้าหน้าที่อาวุโส ของ กต. ของประเทศสมาชิกอาเซียนและสาธารณรัฐประชาชนจีนในการตอบสนองเหตุฉุกเฉินทางทะเลในการปฏิบัติตามปฏิญญาว่าด้วยการปฏิบัติของภาคีในทะเลจีนใต้

 9. ร่างแถลงการณ์อาเซียนบวกสามว่าด้วยการส่งเสริมความร่วมมือด้านการพัฒนาอย่างยั่งยืน 10. ร่างแถลงการณ์อาเซียนบวกสามว่าด้วย “สูงวัยอย่างมีศักยภาพ”

 11. ร่างปฏิญญาเวียงจันทร์ว่าด้วยการส่งเสริมความร่วมมือด้านการพัฒนาโครงสร้างขั้นพื้นฐานในเอเชียตะวันออก

 12. ร่างแถลงการณ์การประชุมสุดยอดเอเชียตะวันออกว่าด้วยการไม่แพร่ขยาย

 13. ร่างปฏิญญาการประชุมสุดยอดเอเชียตะวันออกว่าด้วยการเสริมสร้างความเข้มแข็งในการสนองตอบผู้ย้ายถิ่นฐานในสภาวะวิกฤติและการค้ามนุษย์ และ

 14. ร่างสารขยายจำนวนภาคีในสนธิสัญญามิตรภาพและความร่วมมือในเอเชียตะวันออกเฉียงใต้

**14. เรื่อง ขอความเห็นชอบร่างแถลงการณ์ร่วมอาเซียน – ออสเตรเลียว่าด้วยความร่วมมือในการต่อต้านการก่อการร้ายข้ามชาติ (ASEAN-Australia Joint Declaration for Cooperation to Combat International Terrorism)**

 คณะรัฐมนตรีมีมติเห็นชอบและอนุมัติตามที่สำนักงานตำรวจแห่งชาติ (ตช.) เสนอ ดังนี้

 1. เห็นชอบร่างแถลงการร์ร่วมอาเซียน – ออสเตรเลียว่าด้วยความร่วมมือในการต่อต้านการก่อการร้ายข้ามชาติ (ASEAN-Australia Joint Declaration for Cooperation to Combat International Terrorism) เพื่อจะได้นำร่างแถลงการณ์ดังกล่าวเข้าในวาระการประชุมสุดยอดผู้นำอาเซียน ครั้งที่ 28 – 29 (ASEAN-Summit) ณ นครเวียงจันทน์ สาธารณรัฐประชาธิปไตยประชาชนลาว ในวันที่ 7 กันยายน 2559

 2. อนุมัติให้ ตช. สามารถดำเนินการแก้ไขปรับปรุงร่างแถลงการณ์ฯ ในส่วนที่ไม่ใช่สาระสำคัญได้ (หากมีความจำเป็น) โดยไม่ต้องเสนอคณะรัฐมนตรีพิจารณาอีกครั้ง

 **สาระสำคัญของร่างแถลงการณ์ร่วมอาเซียน – ออสเตรเลียว่าด้วยความร่วมมือในการต่อต้านการก่อการร้ายข้ามชาติ** จัดทำเพื่อเสริมสร้างความร่วมมือในระดับภูมิภาคเพื่อป้องกัน ต่อต้าน และปราบปรามการก่อการร้ายสากล และการนิยมความรุนแรงโดยให้เป็นไปตามกฎหมายระหว่างประเทศ และสอดคล้องกับกฎหมายภายในของแต่ละประเทศ

**15. เรื่อง ร่างถ้อยแถลงร่วมการประชุมผู้นำลุ่มน้ำโขงกับญี่ปุ่น ครั้งที่ 8 (Eight Mekong-Japan Summit)**

 คณะรัฐมนตรีมีมติเห็นชอบและอนุมัติตามที่กระทรวงการต่างประเทศ (กต.) เสนอ ดังนี้

 1. เห็นชอบในหลักการต่อร่างถ้อยแถลงร่วมการประชุมผู้นำลุ่มน้ำโขงกับญี่ปุ่น ครั้งที่ 8 และหาก มีความจำเป็นต้องปรับปรุงแก้ไขร่างเอกสารดังกล่าว ในส่วนที่ไม่ใช่สาระสำคัญหรือไม่ต่อผลประโยชน์ของไทยให้ กต. ดำเนินการได้โดยไม่ต้องนำเสนอต่อคณะรัฐมนตรีเพื่อพิจารณาอีกครั้ง

 2. อนุมัติให้นายกรัฐมนตรีหรือผู้ได้รับมอบหมายร่วมให้การรับรองร่างถ้อยแถลงร่วมการประชุมผู้นำลุ่มน้ำโขงกับญี่ปุ่น ครั้งที่ 8

 **สาระสำคัญของร่างถ้อยแถลงร่วมฯ** สอดคล้องกับนโยบายการต่างประเทศและเศรษฐกิจระหว่างประเทศของไทยในการส่งเสริมและกระชับความร่วมมือทางเศรษฐกิจกับประเทศเพื่อนบ้าน และการบูรณาการประชาคมอาเซียน โดยเฉพาะในด้านการพัฒนาโครงสร้างพื้นฐาน การพัฒนาทรัพยากรมนุษย์ การอนุรักษ์สิ่งแวดล้อม และการลดความเหลื่อมล้ำทางการพัฒนา นอกจากนี้ ยังเป็นการแสดงเจตนารมณ์ของไทยในการมีบทบาทในฐานะหุ้นส่วนเพื่อการพัฒนา (Development Partner) ของประเทศลุ่มน้ำโขงอีกด้วย

**16. เรื่อง การลงนามในปฏิญญาอาเซียนว่าด้วยความเป็นหนึ่งเดียวในการตอบโต้ภัยพิบัติทั้งภายในและภายนอกภูมิภาค (Draft Declaration on One ASEAN, One Response : ASEAN Responding to Disaster as One in the Region and Outside Region)**

 คณะรัฐมนตรีมีมติเห็นชอบร่างปฏิญญาอาเซียนว่าด้วยความเป็นหนึ่งเดียวในการตอบโต้ภัยพิบัติทั้งภายในและภายนอกภูมิภาค (Draft Declaration on One ASEAN, One Response : ASEAN Responding to Disaster as One in the Region and Outside Region) ตามที่กระทรวงมหาดไทย (มท.) เสนอ โดยนายกรัฐมนตรีเป็นผู้ลงนามในปฏิญญาดังกล่าว

 **สาระสำคัญของปฏิญญาอาเซียนว่าด้วยความเป็นหนึ่งเดียวในการตอบโต้ภัยพิบัติทั้งภายในและภายนอกภูมิภาค** มีวัตถุประสงค์เพื่อผนึกกำลังกันระหว่างภาคส่วนต่าง ๆ และผู้ที่มีส่วนได้เสียในอาเซียนในการ ตอบโต้กับภัยพิบัติอย่างมีประสิทธิผลทั้งในและนอกภูมิภาค อาทิ

 1) เห็นชอบร่วมกันในการนำปฏิญญาอาเซียนว่าด้วยอาเซียนรวมใจเป็นหนึ่งเดียวในการตอบโต้ ภัยพิบัติทั้งภายในและภายนอกภูมิภาคไปปฏิบัติให้เกิดผลเป็นรูปธรรมเพื่อให้มีการตอบโต้ภัยพิบัติได้อย่างรวดเร็ว ระดมทรัพยากรได้เพิ่มมากขึ้น และสร้างการประสานงานที่เข้มแข็งขึ้นเพื่อให้แน่ใจว่าอาเซียนนั้นมีการร่วมกันตอบโต้ภัยพิบัติ

 2) ยืนยันว่าความตกลงอาเซียนด้านการจัดการภัยพิบัติและตอบโต้สถานการณ์ฉุกเฉิน (AADMER) นั้นเป็นแนวนโยบายหลัก รวมถึงเป็นเวทีร่วมกันในการนำแนวความคิดเรื่องการตอบโต้ภัยพิบัติอย่างเป็นอันหนึ่งเดียวกันไปปฏิบัติ

 3) ยืนยันสถานะของ AHA Centre ว่าเป็นหน่วยประสานงานหลักในด้านการจัดการภัยพิบัติและตอบโต้สถานการณ์ฉุกเฉินของภูมิภาค และเมื่อมีโอกาสที่เหมาะสม AHA Centre จะทำงานร่วมกับหน่วยงานในระดับภูมิภาคและระดับนานาชาติที่เกี่ยวข้องเพื่อสร้างความเข้มแข็งในการให้ความช่วยเหลือทางมนุษยธรรมและการบรรเทาทุกข์จากภัยพิบัติรวมถึงการประสานงานระหว่างฝ่ายพลเรือน และฝ่ายทหาร

เป็นต้น

**17. เรื่อง ขอความเห็นชอบร่างแถลงการณ์เกี่ยวกับการเจรจา RCEP ในช่วงการประชุมสุดยอดอาเซียน ครั้งที่ 28-29**

 คณะรัฐมนตรีมีมติเห็นชอบตามที่กระทรวงพาณิชย์ (พณ.) เสนอ ดังนี้

 1. เห็นชอบร่างแถลงการณ์เกี่ยวกับการเจรจาความตกลงหุ้นส่วนเศรษฐกิจระดับภูมิภาค (Regional Comprehensive Economic Partnership : RCEP) ในช่วงการประชุมสุดยอดอาเซียน ครั้งที่ 28-29 และหากมีความจำเป็นต้องแก้ไขร่างเอกสารในส่วนที่ไม่ใช่สาระสำคัญหรือไม่ขัดต่อผลประโยชน์ของประเทศไทยให้ พณ. ดำเนินการได้โดยไม่ต้องนำเสนอคณะรัฐมนตรีเพื่อพิจารณาอีก

 2. เห็นชอบที่ไทยจะร่วมในการแถลงการณ์ข้างต้นในการประชุมสุดยอดอาเซียน ครั้งที่

28-29 โดยให้นายกรัฐมนตรีหรือผู้แทนที่ได้รับมอบหมายเป็นผู้ร่วมในการแถลงการณ์ดังกล่าว

 **ร่างแถลงการณ์ฯ มีสาระสำคัญว่า** ผู้นำรับทราบถึงความก้าวหน้าในการเจรจาความตกลงที่ทันสมัย ครอบคลุม มีคุณภาพสูง และเป็นหุ้นส่วนทางเศรษฐกิจที่มีประโยชน์ร่วมกัน ยินดีที่มีการใช้ความพยายามมากขึ้นในการเจรจาการเปิดตลาดและข้อบท โดยตระหนักถึงงานที่ยังเหลืออยู่ในอนาคตข้างหน้า และได้คาดหวังถึงความก้าวหน้า รวมถึงการตอบสนองในเชิงบวกและสร้างสรรค์ต่อข้อเรียกร้องในการเปิดตลาด และมอบหมายรัฐมนตรี และเจ้าหน้าที่ให้เพิ่มความพยายามในการเจรจาอย่างร่วมมือกันเพื่อให้สามารถสรุปผลการเจรจา RCEP โดยเร็ว

**18. เรื่อง การขอความเห็นชอบให้รับรองแถลงการณ์ร่วมระหว่างอาเซียน – จีน ว่าด้วยความร่วมมือในการเสริมสร้างศักยภาพการผลิต สำหรับการประชุมสุดยอดอาเซียน-จีน ครั้งที่ 19**

 คณะรัฐมนตรีมีมติเห็นชอบให้นายกรัฐมนตรีหรือผู้แทนได้รับมอบหมายร่วมรับรองแถลงการณ์ร่วมระหว่างอาเซียน – จีน ว่าด้วยความร่วมมือในการเสริมสร้างศักยภาพการผลิต สำหรับการประชุมสุดยอดอาเซียน-จีน ครั้งที่ 19 ณ กรุงเวียงจันทน์ สาธารณรัฐประชาธิปไตยประชาชนลาวตามที่กระทรวงพาณิชย์ (พณ.) เสนอ

 ร่างแถลงการณ์ร่วมระหว่างอาเซียน-จีน ว่าด้วยความร่วมมือในการเสริมสร้างศักยภาพการผลิต มีสาระสำคัญ ดังนี้

 - **เจตนารมณ์** อาเซียนและจีนเป็นหุ้นส่วนทางเศรษฐกิจที่สำคัญในด้านความร่วมมือทางเศรษฐกิจ จึงเป็นการวางรากฐานที่มั่นคงในการส่งเสริมความร่วมมือในการเสริมสร้างศักยภาพการผลิตสองฝ่ายตระหนักถึงความสำคัญในการพัฒนาโครงสร้างพื้นฐาน และเร่งพัฒนาอุตสาหกรรม จึงเป็นโอกาสในการสร้างความเข้มแข็งทางเศรษฐกิจและการค้าร่วมกัน ผ่านความร่วมมือในการเสริมสร้างศักยภาพการผลิต ซึ่งจะช่วยสร้างความมั่นใจและการมีส่วนร่วมให้กับภาคธุรกิจของทั้งสองฝ่าย เพื่อรองรับความท้าทายในการบรรลุเป้าประสงค์การพัฒนาเศรษฐกิจและสังคมอย่างยั่งยืน ทั้งสองฝ่ายสามารถแลกเปลี่ยนความร่วมมือบนพื้นฐานของเศรษฐกิจที่มีลักษณะเกื้อกูลกัน ทั้งสองฝ่ายจึงจำเป็นต้องพัฒนาขีดความสามารถของแต่ละอุตสาหกรรมทั้งในระดับประเทศและระดับสากลต่อไป

 - **เป้าหมาย** เพื่อส่งเสริมความร่วมมือของภาคธุรกิจในการเสริมสร้างศักยภาพการผลิต เพื่อสนับสนุนการพัฒนาทางเศรษฐกิจผ่านการยกระดับภาคอุตสาหกรรม เพื่อตอบสนองต่อความต้องการทั้งด้านการผลิตและการบริโภค เพื่อให้บรรลุเป้าหมายการพัฒนาอย่างมั่งคั่งและยั่งยืนร่วมกัน

 - **แนวทางความร่วมมือ** เน้นร่วมมือในสาขาที่มีลักษณะเกื้อกูลกัน โดยตระหนักถึงระดับของการพัฒนาที่แตกต่างและความต้องการที่หลากหลายของประเทศสมาชิก รวมถึงการอำนวยความสะดวกในการแลกเปลี่ยนข้อมูลเกี่ยวกับนโยบายที่เกี่ยวข้อง เพื่อสร้างสภาพแวดล้อมที่เป็นมิตรต่อการลงทุนและทำธุรกิจ นอกจากนั้น อาเซียนและจีนจะร่วมกันเสริมสร้างศักยภาพด้านการผลิต ด้านการวิจัย ผ่านความร่วมมือระหว่างสถาบันวิจัยต่าง ๆ ในการทำวิจัยร่วมและนำเสนอข้อเสนอแนะด้านนโยบาย เพื่อให้สอดคล้องกับผลประโยชน์ของอาเซียนและจีน

|  |
| --- |
| **แต่งตั้ง**  |

**19. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทวิชาการระดับทรงคุณวุฒิ (กระทรวงการคลัง)**

 คณะรัฐมนตรีมีมติอนุมัติตามที่กระทรวงการคลังเสนอแต่งตั้ง **นายปรีชา มงคลหัตถี** รองอธิบดีกรมธนารักษ์ ให้ดำรงตำแหน่ง ที่ปรึกษาด้านพัฒนาอสังหาริมทรัพย์ (นักวิเคราะห์นโยบายและแผนทรงคุณวุฒิ) กรมธนารักษ์ กระทรวงการคลัง ตั้งแต่วันที่ 21 มีนาคม 2559 ซึ่งเป็นวันที่มีคุณสมบัติครบถ้วนสมบูรณ์ ทั้งนี้ ตั้งแต่วันที่ทรงพระกรุณาโปรดเกล้าฯ แต่งตั้งเป็นต้นไป

**20. เรื่อง การแต่งตั้งข้าราชการให้ดำรงตำแหน่งประเภทวิชาการระดับทรงคุณวุฒิ (สำนักนายกรัฐมนตรี)**

 คณะรัฐมนตรีมีมติอนุมัติตามที่สำนักงานสภาความมั่นคงแห่งชาติเสนอแต่งตั้ง **นางสาวชลิดา โชไชย** ผู้อำนวยการสำนักยุทธศาสตร์ความมั่นคงระหว่างประเทศ สำนักงานสภาความมั่นคงแห่งชาติ ให้ดำรงตำแหน่ง ที่ปรึกษาด้านนโยบายและยุทธศาสตร์ความมั่นคง (นักวิเคราะห์นโยบายและแผนทรงคุณวุฒิ) สำนักงาน สภาความมั่นคงแห่งชาติ สำนักนายกรัฐมนตรี ตั้งแต่วันที่ 7 มิถุนายน 2559 ซึ่งเป็นวันที่มีคุณสมบัติครบถ้วนสมบูรณ์ ทั้งนี้ ตั้งแต่วันที่ทรงพระกรุณาโปรดเกล้าฯ แต่งตั้งเป็นต้นไป

**21. เรื่อง ปรับปรุงคำสั่งมอบหมายและมอบอำนาจให้รองนายกรัฐมนตรีและรัฐมนตรีประจำสำนักนายกรัฐมนตรีปฏิบัติราชการแทนนายกรัฐมนตรี**

 คณะรัฐมนตรีมีมติรับทราบคำสั่งสำนักนายกรัฐมนตรีที่ 182/2559 เรื่อง การปรับปรุงคำสั่งมอบหมายและมอบอำนาจให้รองนายกรัฐมนตรีและรัฐมนตรีประจำสำนักนายกรัฐมนตรีปฏิบัติราชการแทนนายกรัฐมนตรี

 ตามที่ได้มีคำสั่งสำนักนายกรัฐมนตรี ที่ 216/2558 เรื่อง มอบหมายและมอบอำนาจให้รองนายกรัฐมนตรีและรัฐมนตรีประจำสำนักนายกรัฐมนตรีปฏิบัติราชการแทนนายกรัฐมนตรี ลงวันที่ 24 สิงหาคม 2558 ซึ่งแก้ไขเพิ่มเติมโดยคำสั่งสำนักนายกรัฐมนตรี ที่ 222/2558 เรื่อง ปรับปรุงคำสั่งมอบหมายและมอบอำนาจให้รองนายกรัฐมนตรีและรัฐมนตรีประจำสำนักนายกรัฐมนตรีปฏิบัติราชการแทนนายกรัฐมนตรี ลงวันที่ 26 สิงหาคม 2558นั้น

 เพื่อให้การปฏิบัติราชการเป็นไปด้วยความเรียบร้อยและมีความเหมาะสมยิ่งขึ้น อาศัยอำนาจตามความในมาตรา 10 และมาตรา 15 แห่งพระราชบัญญัติระเบียบบริหารราชการแผ่นดิน พ.ศ. 2534 ซึ่งแก้ไขเพิ่มเติมโดยพระราชบัญญัติระเบียบบริหารราชการแผ่นดิน (ฉบับที่ 5) พ.ศ. 2545 มาตรา 11 มาตรา 12 แห่งพระราชบัญญัติระเบียบบริหารราชการแผ่นดิน พ.ศ. 2534 และมาตรา 38 แห่งพระราชบัญญัติระเบียบบริหารราชการแผ่นดิน 2534 ซึ่งแก้ไขเพิ่มเติมโดยพระราชบัญญัติระเบียบบริหารราชการแผ่นดิน (ฉบับที่ 7) พ.ศ. 2550 ประกอบกับพระราชกฤษฎีกาว่าด้วยการมอบอำนาจ พ.ศ. 2550 นายกรัฐมนตรีจึงมีคำสั่งดังต่อไปนี้

1. ให้ยกเลิกความในข้อ 4.1.1 ถึงข้อ 4.1.4 ของคำสั่งสำนักนายกรัฐมนตรี ที่ 216/2558

ลงวันที่ 24 สิงหาคม 2558 และให้ใช้ความต่อไปนี้แทน

“4.1.1 กระทรวงเกษตรและสหกรณ์

 4.1.2 กระทรวงเทคโนโลยีสารสนเทศและการสื่อสาร

 4.1.3 กระทรวงพลังงาน

 4.1.4 กระทรวงศึกษาธิการ

 2. ให้ยกเลิกความในข้อ 5.1.1 ถึงข้อ 5.1.7 ของคำสั่งสำนักนายกรัฐมนตรี ที่ 216/2558 ลงวันที่ 24 สิงหาคม 2558 และให้ใช้ความต่อไปนี้แทน

 “5.1.1 กระทรวงการคลัง

 5.1.2 กระทรวงการต่างประเทศ

 5.1.3 กระทรวงคมนาคม

 5.1.4 กระทรวงพาณิชย์

 5.1.5 กระทรวงวิทยาศาสตร์และเทคโนโลยี

 5.1.6 กระทรวงอุตสาหกรรม

 ทั้งนี้ ตั้งแต่วันที่ 29 สิงหาคม พ.ศ. 2559

**22. เรื่อง การแต่งตั้งข้าราชการให้ดำรงตำแหน่งปลัดสำนักนายกรัฐมนตรี (นักบริหารระดับสูง) ในสำนักงานปลัดสำนักนายกรัฐมนตรี สำนักนายกรัฐมนตรี**

 คณะรัฐมนตรีมีมติอนุมัติตามที่สำนักนายกรัฐมนตรีเสนอแต่งตั้ง **นายจิรชัย มูลทองโร่ย** รองปลัดสำนักนายกรัฐมนตรี (นักบริหารระดับสูง) สำนักงานปลัดสำนักนายกรัฐมนตรี สำนักนายกรัฐมนตรี ให้ดำรงตำแหน่งปลัดสำนักนายกรัฐมนตรี (นักบริหารระดับสูง) สำนักงานปลัดสำนักนายกรัฐมนตรี สำนักนายกรัฐมนตรี ตั้งแต่วันที่ 1 ตุลาคม 2559 ทั้งนี้ ตั้งแต่วันที่ทรงพระกรุณาโปรดเกล้าฯ แต่งตั้งเป็นต้นไป

**23. เรื่อง การโอนข้าราชการมาแต่งตั้งให้ดำรงตำแหน่งเลขาธิการคณะกรรมการข้าราชการพลเรือน (สำนักนายกรัฐมนตรี)**

 คณะรัฐมนตรีมีมติอนุมัติตามที่สำนักนายกรัฐมนตรีเสนอรับโอน**นางเมธินี เทพมณี** ผู้ตรวจราชการพิเศษประจำสำนักนายกรัฐมนตรี (นักบริหารระดับสูง) สำนักงานปลัดสำนักนายกรัฐมนตรี และแต่งตั้งให้ดำรงตำแหน่งเลขาธิการ ก.พ. (นักบริหารระดับสูง) สำนักงาน ก.พ. สำนักนายกรัฐมนตรี ตั้งแต่วันที่ทรงพระกรุณาโปรดเกล้าฯ แต่งตั้งเป็นต้นไป ทั้งนี้เพื่อประโยชน์ของทางราชการและทดแทนตำแหน่งเกษียณอายุราชการ และผู้มีอำนาจสั่งบรรจุของทั้งสองฝ่ายได้ตกลงยินยอมในการโอนแล้ว

**24. เรื่อง ขออนุมัติแต่งตั้งข้าราชการพลเรือนสามัญให้ดำรงตำแหน่งรองเลขาธิการคณะรัฐมนตรีอีกตำแหน่งหนึ่ง**

 คณะรัฐมนตรีมีมติอนุมัติตามที่สำนักเลขาธิการคณะรัฐมนตรีเสนอแต่งตั้ง **นายปกรณ์ นิลประพันธ์** รองเลขาธิการคณะกรรมการกฤษฎีกา สำนักงานคณะกรรมการกฤษฎีกา สำนักนายกรัฐมนตรี ให้ดำรงตำแหน่ง รองเลขาธิการคณะรัฐมนตรี สำนักเลขาธิการคณะรัฐมนตรี สำนักนายกรัฐมนตรี อีกตำแหน่งหนึ่งเป็นการชั่วคราว ทั้งนี้ ตั้งแต่วันที่ 30 สิงหาคม 2559 เป็นต้นไป

**25. เรื่อง การแต่งตั้งข้าราชการพลเรือนสามัญให้ดำรงตำแหน่งเลขาธิการราชบัณฑิตยสภา (ประเภทบริหารระดับสูง) (สำนักงานราชบัณฑิตยสภา)**

 คณะรัฐมนตรีมีมติอนุมัติตามที่รัฐมนตรีประจำสำนักนายกรัฐมนตรี (หม่อมหลวงปนัดดา ดิศกุล) เสนอรับโอน **นางสาวกนกวลี ชูชัยยะ** เลขาธิการสภาที่ปรึกษาเศรษฐกิจและสังคมแห่งชาติ สำนักงานสภาที่ปรึกษาเศรษฐกิจและสังคมแห่งชาติ และแต่งตั้งให้ดำรงตำแหน่ง เลขาธิการราชบัณฑิตยสภา สำนักงานราชบัณฑิตยสภา ตั้งแต่วันที่ 1 ตุลาคม 2559 เพื่อทดแทนผู้เกษียณอายุราชการ ซึ่งผู้มีอำนาจสั่งบรรจุทั้งสองฝ่ายได้ตกลงยินยอมการโอนดังกล่าว ทั้งนี้ ตั้งแต่วันที่ทรงพระกรุณาโปรดเกล้าฯ แต่งตั้งเป็นต้นไป

**26. เรื่อง การแต่งตั้งข้าราชการให้ดำรงตำแหน่งเลขาธิการ (นักบริหารระดับสูง) สำนักงานคณะกรรมการคุ้มครองผู้บริโภค (สำนักนายกรัฐมนตรี)**

 คณะรัฐมนตรีมีมติอนุมัติตามที่สำนักนายกรัฐมนตรีเสนอแต่งตั้ง **พลตำรวจตรี ประสิทธิ์ เฉลิมวุฒิศักดิ์** ผู้ตรวจราชการสำนักนายกรัฐมนตรี สำนักงานปลัดสำนักนายกรัฐมนตรี ให้ดำรงตำแหน่ง เลขาธิการคณะกรรมการคุ้มครองผู้บริโภค สำนักงานคณะกรรมการคุ้มครองผู้บริโภค สำนักนายกรัฐมนตรี ตั้งแต่วันที่ 1 ตุลาคม 2559 เพื่อทดแทนผู้เกษียณอายุราชการ ทั้งนี้ ตั้งแต่วันที่ทรงพระกรุณาโปรดเกล้าฯ แต่งตั้งเป็นต้นไป

**27. เรื่อง การแต่งตั้งข้าราชการพลเรือนสามัญประเภทบริหารระดับสูง (กระทรวงเกษตรและสหกรณ์)**

 คณะรัฐมนตรีมีมติอนุมัติตามที่กระทรวงเกษตรและสหกรณ์เสนอแต่งตั้งข้าราชการพลเรือนสามัญ สังกัดกระทรวงเกษตรและสหกรณ์ ให้ดำรงตำแหน่งประเภทบริหาร ระดับสูง จำนวน 10 ราย ดังนี้

 1. **นายสุรพงษ์ เจียสกุล** เลขาธิการสำนักงานเศรษฐกิจการเกษตร ดำรงตำแหน่ง รองปลัดกระทรวง สำนักงานปลัดกระทรวง

 2. **นายนำชัย พรหมมีชัย** ผู้ตรวจราชการกระทรวง สำนักงานปลัดกระทรวง ดำรงตำแหน่ง รองปลัดกระทรวง สำนักงานปลัดกระทรวง

 3. **นายธนิตย์ เอนกวิทย์** ผู้ตรวจราชการกระทรวง สำนักงานปลัดกระทรวง ดำรงตำแหน่ง รองปลัดกระทรวง สำนักงานปลัดกระทรวง

 4. **นายสมชาย ชาญณรงค์กุล** อธิบดีกรมวิชาการเกษตร ดำรงตำแหน่ง อธิบดีกรมส่งเสริมการเกษตร

 5. **นายสมปอง อินทร์ทอง** อธิบดีกรมตรวจบัญชีสหกรณ์ ดำรงตำแหน่ง เลขาธิการสำนักงาน การปฏิรูปที่ดินเพื่อเกษตรกรรม

 6. **นายอภัย สุทธิสังข์** อธิบดีกรมหม่อนไหม ดำรงตำแหน่ง อธิบดีกรมปศุสัตว์

 7. **นางบริสุทธิ์ เปรมประพันธ์** รองปลัดกระทรวง สำนักงานปลัดกระทรวง ดำรงตำแหน่ง อธิบดีกรมตรวจบัญชีสหกรณ์

 8. **นายสุวิทย์ ชัยเกียรติยศ** ผู้ตรวจราชการกระทรวง สำนักงานปลัดกระทรวง ดำรงตำแหน่ง อธิบดีกรมวิชาการเกษตร

 9. **นางสุดารัตน์ วัชรคุปต์ เหล่าวิชยา** ผู้ตรวจราชการกระทรวง สำนักงานปลัดกระทรวง ดำรงตำแหน่ง อธิบดีกรมหม่อนไหม

 10. **นายสัญชัย เกตุวรชัย** ผู้ทรงคุณวุฒิด้านวิศวกรรมโยธา (ด้านวางแผนและโครงการ) (วิศวกรโยธาทรงคุณวุฒิ) กรมชลประทาน ดำรงตำแหน่ง อธิบดีกรมชลประทาน

 ตั้งแต่วันที่ 1 ตุลาคม 2559 เป็นต้นไป เพื่อทดแทนผู้เกษียณอายุราชการและสับเปลี่ยนหมุนเวียน ทั้งนี้ ตั้งแต่วันที่ทรงพระกรุณาโปรดเกล้าฯ แต่งตั้งเป็นต้นไป

**28. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง (กระทรวงแรงงาน)**

 คณะรัฐมนตรีมีมติอนุมัติตามที่กระทรวงแรงงานเสนอแต่งตั้งข้าราชการพลเรือนสามัญ สังกัดกระทรวงแรงงาน ให้ดำรงตำแหน่งประเภทบริหารระดับสูง จำนวน 7 ราย ดังนี้

 1. **นายสุเมธ มโหสถ** รองปลัดกระทรวง สำนักงานปลัดกระทรวง ดำรงตำแหน่ง อธิบดีกรมสวัสดิการและคุ้มครองแรงงาน

 2. **นายสุรเดช วลีอิทธิกุล** รองปลัดกระทรวง สำนักงานปลัดกระทรวง ดำรงตำแหน่ง เลขาธิการสำนักงานประกันสังคม

 3. **นายกรีฑา สพโชค** อธิบดีกรมพัฒนาฝีมือแรงงาน ดำรงตำแหน่งรองปลัดกระทรวง สำนักงานปลัดกระทรวง

 4. **นายวรานนท์ ปีติวรรณ** ผู้ตรวจราชการกระทรวง สำนักงานปลัดกระทรวง ดำรงตำแหน่ง รองปลัดกระทรวง สำนักงานปลัดกระทรวง

 5. **นายธีรพล ขุนเมือง** ผู้ตรวจราชการกระทรวง สำนักงานปลัดกระทรวง ดำรงตำแหน่ง อธิบดีกรมพัฒนาฝีมือแรงงาน

 6. **นายสิงหเดช ชูอำนาจ** ผู้ตรวจราชการกระทรวง สำนักงานปลัดกระทรวง ดำรงตำแหน่ง อธิบดีกรมการจัดหางาน

 7. **นายอนุรักษ์ ทศรัตน์** ผู้ตรวจราชการกระทรวง สำนักงานปลัดกระทรวง ดำรงตำแหน่ง รองปลัดกระทรวง สำนักงานปลัดกระทรวง

 ตั้งแต่วันที่ 1 ตุลาคม 2559 เพื่อทดแทนผู้เกษียณอายุราชการและสับเปลี่ยนหมุนเวียน ทั้งนี้ ตั้งแต่วันที่ทรงพระกรุณาโปรดเกล้าฯ แต่งตั้งเป็นต้นไป

**29. เรื่อง การแต่งตั้งข้าราชการให้ดำรงตำแหน่งประเภทบริหารระดับสูง (กระทรวงศึกษาธิการ)**

 คณะรัฐมนตรีมีมติอนุมัติตามที่กระทรวงศึกษาธิการเสนอแต่งตั้ง **นายบุญรักษ์ ยอดเพชร** ผู้ช่วยเลขาธิการคณะกรรมการการศึกษาขั้นพื้นฐาน สำนักงานคณะกรรมการการศึกษาขั้นพื้นฐาน ให้ดำรงตำแหน่ง รองเลขาธิการคณะกรรมการการศึกษาขั้นพื้นฐาน สำนักงานคณะกรรมการการศึกษาขั้นพื้นฐาน กระทรวงศึกษาธิการ ตั้งแต่วันที่ทรงพระกรุณาโปรดเกล้าฯ แต่งตั้งเป็นต้นไป เพื่อทดแทนตำแหน่งที่ว่าง

**30. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง (กระทรวงวิทยาศาสตร์และเทคโนโลยี)**

 คณะรัฐมนตรีมีมติอนุมัติตามที่กระทรวงวิทยาศาสตร์และเทคโนโลยีเสนอรับโอน **รองศาสตราจารย์สรนิต ศิลธรรม** รองเลขาธิการคณะกรรมการการอุดมศึกษา สำนักงานคณะกรรมการการอุดมศึกษา กระทรวงศึกษาธิการ และแต่งตั้งให้ดำรงตำแหน่ง ปลัดกระทรวง สำนักงานปลัดกระทรวง กระทรวงวิทยาศาสตร์และเทคโนโลยี ตั้งแต่วันที่ 1 ตุลาคม 2559 เพื่อทดแทนผู้เกษียณอายุราชการ ซึ่งผู้มีอำนาจสั่งบรรจุทั้งสองฝ่ายได้ตกลงยินยอมการโอนดังกล่าว ทั้งนี้ ตั้งแต่วันที่ทรงพระกรุณาโปรดเกล้าฯ แต่งตั้งเป็นต้นไป

**31. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง (กระทรวงอุตสาหกรรม)**

 คณะรัฐมนตรีมีมติอนุมัติตามที่กระทรวงอุตสาหกรรมเสนอแต่งตั้งข้าราชการพลเรือนสามัญ สังกัดกระทรวงอุตสาหกรรม ให้ดำรงตำแหน่งประเภทบริหารระดับสูง จำนวน 2 ราย ดังนี้

 1. **นายพิสิฐ รังสฤษฎ์วุฒิกุล** ผู้ตรวจราชการกระทรวง สำนักงานปลัดกระทรวง ดำรงตำแหน่ง เลขาธิการสำนักงานมาตรฐานผลิตภัณฑ์อุตสาหกรรม

 2. **นายกอบชัย สังสิทธิสวัสดิ์** ผู้ตรวจราชการกระทรวง สำนักงานปลัดกระทรวง ดำรงตำแหน่ง รองปลัดกระทรวง สำนักงานปลัดกระทรวง

 ตั้งแต่วันที่ 1 ตุลาคม 2559 เพื่อทดแทนผู้เกษียณอายุราชการ ทั้งนี้ ตั้งแต่วันที่ทรงพระกรุณาโปรดเกล้าฯ แต่งตั้งเป็นต้นไป

**32. เรื่อง ขอความเห็นชอบให้ต่อเวลาการดำรงตำแหน่งอธิบดีกรมสรรพสามิต (กระทรวงการคลัง)**

 คณะรัฐมนตรีมีมติอนุมัติตามที่กระทรวงการคลังเสนอต่อเวลาการดำรงตำแหน่งของ  **นายสมชาย พูลสวัสดิ์** อธิบดีกรมสรรพสามิต ซึ่งดำรงตำแหน่งดังกล่าวจะครบระยะเวลาการดำรงตำแหน่ง 4 ปี ในวันที่ 30 กันยายน 2559 ต่อไปอีก 1 ปี ตั้งแต่วันที่ 1 ตุลาคม 2559 ถึงวันที่ 30 กันยายน 2560

**33. เรื่อง การแต่งตั้งข้าราชการพลเรือนสามัญประเภทบริหารระดับสูง (กระทรวงคมนาคม)**

 คณะรัฐมนตรีมีมติอนุมัติตามที่กระทรวงคมนาคมเสนอแต่งตั้ง **นายจิรุตม์ วิศาลจิตร** รองอธิบดีกรมการขนส่งทางบก ให้ดำรงตำแหน่ง ผู้ตรวจราชการกระทรวง สำนักงานปลัดกระทรวง กระทรวงคมนาคม ตั้งแต่วันที่ทรงพระกรุณาโปรดเกล้าฯ แต่งตั้งเป็นต้นไป เพื่อทดแทนตำแหน่งที่ว่าง

**34. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง (กระทรวงพลังงาน)**

 คณะรัฐมนตรีมีมติอนุมัติตามที่กระทรวงพลังงานเสนอแต่งตั้ง **นางสาวพัชรีพร หาญสกุล** รองอธิบดีกรมพัฒนาพลังงานทดแทนและอนุรักษ์พลังงาน ให้ดำรงตำแหน่ง ผู้ตรวจราชการกระทรวง สำนักงานปลัดกระทรวง กระทรวงพลังงาน ตั้งแต่วันที่ทรงพระกรุณาโปรดเกล้าฯ แต่งตั้งเป็นต้นไป เพื่อทดแทนตำแหน่งที่ว่าง

**35. เรื่อง คำสั่งสำนักนายกรัฐมนตรี ที่ 183/2559 เรื่อง แต่งตั้งที่ปรึกษานายกรัฐมนตรี**

 คณะรัฐมนตรีมีมติรับทราบคำสั่งสำนักนายกรัฐมนตรี ที่ 183/2559 เรื่อง แต่งตั้งที่ปรึกษานายกรัฐมนตรี ดังนี้

 เพื่อให้การบริหารราชการแผ่นดินของคณะรัฐมนตรีเป็นไปด้วยความเรียบร้อย เหมาะสม และมีประสิทธิภาพ อาศัยอำนาจตามความในมาตรา 11 (6) แห่งพระราชบัญญัติระเบียบบริหารราชการแผ่นดิน พ.ศ. 2534 นายกรัฐมนตรีจึงมีคำสั่งแต่งตั้ง นายอำพน กิตติอำพน ให้ดำรงตำแหน่งที่ปรึกษานายกรัฐมนตรี ปฏิบัติหน้าที่ผู้ทรงคุณวุฒิประจำสำนักเลขาธิการคณะรัฐมนตรี โดยให้มีหน้าที่ในการเป็นที่ปรึกษา เสนอความเห็นและข้อเสนอแนะด้านวิชาการเกี่ยวกับเรื่องที่เสนอคณะรัฐมนตรี และกระบวนการนำเรื่องเสนอคณะรัฐมนตรีต่อเลขาธิการคณะรัฐมนตรี และนายกรัฐมนตรี เรื่องอื่น ๆ ที่เกี่ยวข้องกับสำนักเลขาธิการคณะรัฐมนตรี รวมทั้งปฏิบัติหน้าที่อื่นตามที่นายกรัฐมนตรีมอบหมาย โดยให้เบิกจ่ายค่าใช้จ่ายในการเดินทางไปราชการได้ตามระเบียบที่กระทรวงการคลังกำหนด เทียบเท่าผู้บริหารระดับสูงตำแหน่งปลัดกระทรวง และให้สำนักเลขาธิการคณะรัฐมนตรีสนับสนุนการปฏิบัติงาน

 ทั้งนี้ ตั้งแต่วันที่ 1 ตุลาคม พ.ศ. 2559 เป็นต้นไป

------------------------------